**ELŐTERJESZTÉS**

**Kőszeg Város Önkormányzata Képviselő-testülete**

**Kulturális, Oktatási, Szociális, Egészségügyi és Sport Bizottsága**

**2024. június - i ülésének**

**….. napirendi pontjához**

**Tisztelt Bizottság!**

Kőszeg Város Önkormányzata Képviselő-testülete 2024. május 23-án megtartott ülésén a 71/2024. (V.23.) határozatában döntött arról, hogy a Kőszeg Meseváros Óvoda és Bölcsődét átszervezi úgy, hogy a Kőszegfalvi Tagóvodáját 2024. szeptember 1-től **két csoportosra bővíti**, ezért szükségessé vált a Kőszeg Meseváros Óvoda és Bölcsőde alapító okiratának módosítása. A csoportbővítés miatt az alkalmazotti létszám is megemelésre került (2 fő óvodapedagógus, 1 fő dajka, 1 fő pedagógiai asszisztens), így fenti változásokat az alapdokumentumokban (SZMSZ, Pedagógiai program) is szükséges rögzíteni.

A nemzeti köznevelésről szóló 2011. évi CXC. törvény (a továbbiakban: Nkt.) 25. **§**(1) bekezdése értelmében a köznevelési intézmény működésére, belső és külső kapcsolataira vonatkozó rendelkezéseket a **szervezeti és működési szabályzat** (a továbbiakban: SZMSZ) határozza meg. Az SZMSZ-t a főigazgató a nevelőtestület bevonásával készíti el és az intézmény honlapján közzéteszi. **Az SZMSZ-t a fenntartó hagyja jóvá.**

Az Nkt. 26. § (1) bekezdésében meghatározottak alapján a nevelő és oktató munka az óvodában **pedagógiai program** szerint folyik. A pedagógiai programot a főigazgató a nevelőtestület bevonásával készíti el és **a fenntartó hagyja jóvá**. A pedagógiai programot nyilvánosságra kell hozni. Az Nkt. 26. § (4) bekezdése szerint a többcélú köznevelési intézmény egységes, valamennyi nevelési-oktatási feladatot átfogó pedagógiai programot, ennek keretein belül az egyes feladatok ellátásához óvodai pedagógiai programot használ.

Fentiek mellett a pedagógiai program módosítása a bölcsődei sajátos nevelési igényű gyermekek ellátása miatt is szükségessé vált, ugyanis a jövőben lesz sajátos nevelési igényű gyermek a bölcsődében.

A bölcsődei sajátos nevelési igényű gyermekek ellátását a gyermekek védelméről és a gyámügyi igazgatásról szóló 1997. évi XXXI. törvény 42. § és a 42/A §, illetve a személyes gondoskodást nyújtó gyermekjóléti, gyermekvédelmi intézmények, valamint személyek szakmai feladatairól és működésük feltételeiről szóló 15/1998. NM rendelet (a továbbiakban: NM rendelet) határozza meg. A sajátos nevelési igényű gyermekek kapcsán a csoportlétszámra vonatkozó rendelkezésekre az NM rendelet 46. §-ban rögzített előírások a mérvadóak.

A márciusi Képviselő- testületi ülésen került elfogadásra továbbá a Kőszeg Meseváros Óvoda és Bölcsőde Horvátzsidányi Tücsök Bölcsődéje működési területének bővítése is, így az alapdokumentumokban ezt is szükséges átvezetni.

A fentiekre hivatkozással elkészítettük a **Kőszeg Meseváros Óvoda és Bölcsőde** Szervezeti és Működési Szabályzatának és Pedagógiai programjának módosításokkal egységes szerkezetbe foglalt dokumentumait.

Kőszeg Város Önkormányzata Képviselő-testületének az Önkormányzat Szervezeti és Működési Szabályzatáról szóló 27/2013. (IX. 27.) önkormányzati rendelet 4. mellékeltének 2.1. pontja alapján a Kulturális, Oktatási, Szociális, Egyészségügyi és Sport Bizottság átruházott hatáskörben dönt az önkormányzat köznevelési intézményei alap-dokumentumainak elfogadásáról.

Kérem a Tisztelt bizottságot, hogy az előterjesztést megtárgyalni és a határozati javaslatot elfogadni szíveskedjenek.

Kőszeg, 2024. június 11.

Tisztelettel:

Kövesdi Gáborné s.k.

főigazgató

**HATÁROZATI JAVASLAT**

1. Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága a Kőszeg Meseváros Óvoda és Bölcsőde módosításokkal egységes szerkezetbe foglalt Szervezeti és Működési Szabályzatát a melléklet szerinti tartalommal jóváhagyja.



**Felelős**: Kövesdi Gáborné főigazgató

**Határidő:** értelemszerűen

1. Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága a Kőszeg Meseváros Óvoda és Bölcsőde módosításokkal egységes szerkezetbe foglalt Pedagógiai Programját a melléklet szerint tartalommal jóváhagyja.

****

**Felelős**: Kövesdi Gáborné főigazgató

**Határidő:** értelemszerűen